สรรพากรตีปีกภาษีได้เกินเป้า
การจัดเก็บรายได้รัฐเริ่มขยับ สรรพากรประเดิม 15 วันแรกเกินเป้า เร่งรีดภาษีอีคอมเมิร์ซเพิ่ม 2030%
21 ต.ค. 2557

การจัดเก็บรายได้รัฐเริ่มขยับ สรรพากรประเดิม 15 วันแรกเกินเป้า เร่งรีดภาษีอีคอมเมิร์ซเพิ่ม 2030%
นายประสงค์ พูนธเนศ อธิบดีกรมสรรพากร เปิดเผยถึงการจัดเก็บรายได้ของกรมสรรพากรในปีงบประมาณ 2558 ช่วง 15 วันแรกของเดือน ต.ค.ว่า กรมเก็บรายได้สูงกว่าเป้าแล้ว 1,400 ล้านบาท ซึ่งเก็บได้เกินเป้าทุกตัว โดยเฉพาะภาษีมูลค่าเพิ่ม (แวต) อันเป็น ผลจากมาตรการกระตุ้นเศรษฐกิจของรัฐบาล ที่เร่งการใช้จ่ายและลงทุนภาครัฐ ทำให้ภาคเอกชนลงทุนตาม เพิ่มการจ้างงานและการบริโภค
นอกจากนี้ ยังเป็นผลจากมาตรการจ่ายเงินช่วยเหลือชาวนาไร่ละ 1,000 บาท รวมถึงมาตรการช่วยเหลือเกษตรกรที่ปลูกยางอีก 7 หมื่นล้านบาท ซึ่งช่วยให้การบริโภคขยายตัวขึ้นมากอีกด้วย
สำหรับการเก็บรายได้ของกรมสรรพากรทั้งปีงบประมาณ 2558 คาดว่าจะได้ตามเป้า 1.96 ล้านล้านบาท ซึ่งขณะนี้กรมสรรพากรได้เสนอแผนปฏิรูป ภาษีหลายตัวให้กระทรวงการคลังพิจารณา หนึ่งในนั้นคือการทำความเข้าใจผู้ประกอบการที่เสียภาษีอีคอมเมิร์ซ 9 หมื่นราย ให้มาเสียให้ถูกต้อง เพื่อไม่ต้องโดนค่าปรับและเงินเพิ่มย้อนหลังจนกระทบกับฐานะการดำเนินกิจการ
นายประสงค์ กล่าวว่า มูลค่าการทำธุรกิจอีคอมเมิร์ซ ปี 2555 อยู่ที่ 5 แสนล้านบาท ปี 2556 อยู่ที่ 7 แสนล้านบาท ขยายตัวเพิ่มขึ้น 20% และคาดว่าในปี 2558 จะมีผู้เข้าระบบเพิ่มอีก 2030%
ปัจจุบันธุรกิจอีคอมเมิร์ซแบ่งออกเป็น 3 กลุ่ม คือ 1.ธุรกิจที่ทำกับรัฐบาล (บีทูจี) คิดเป็นประมาณ 100 ราย หรือ 45% ของมูลค่าการซื้อขายทั้งระบบ 2.ธุรกิจที่ซื้อขายระหว่างธุรกิจด้วยกันเอง (บีทูบี) มีประมาณ 1 หมื่นราย หรือคิดเป็น 3040% ทั้งสองกลุ่มดังกล่าวไม่ค่อยพบปัญหาเมื่อเทียบกับกลุ่มที่ 3 คือ ธุรกิจกับลูกค้า (บีทูซี) ซึ่งมีสัดส่วน 16% และส่วนใหญ่เป็นรายย่อยที่ไม่ได้เข้าระบบภาษี
ด้าน นายสมชาย พูลสวัสดิ์ อธิบดีกรมสรรพสามิต กล่าวว่า การเก็บภาษีของกรมนั้น ส่วนใหญ่เป็นผู้เสียภาษีรายใหญ่ซึ่งจ่ายภาษีทุก 15 วัน จึงต้องรอถึงสิ้นเดือนถึงจะรู้ตัวเลขที่ชัดเจน แต่คาดว่าในเดือน ต.ค.นี้จะได้ตามเป้า 
อย่างไรก็ตาม การเก็บภาษีเดือน พ.ย.และ ธ.ค.ปีนี้ คาดว่าจะมากกว่าเป้าที่ตั้งไว้เช่นกัน เนื่องจากใกล้ถึงเทศกาลปีใหม่ ซึ่งจะมีร้านค้ากักตุนเครื่องดื่มที่มีแอลกอฮอล์และไม่มีแอลกอฮอล์เป็นจำนวนมาก ส่วนการเก็บภาษีทั้งปีคาดว่าจะไม่น้อยกว่าเป้าที่ตั้งไว้ เนื่องจากสำนักงานเศรษฐกิจการคลัง (สศค.) ประเมินว่าเศรษฐกิจปี 2558 จะขยายตัวได้ดี เศรษฐกิจยุโรปคาดว่าจะมีปัญหา ไม่มาก ขณะที่จีน ญี่ปุ่น และอาเซียน ยังขยายตัวได้ดี